Euroopan yhteisöjen ja niiden jäsenvaltioiden sekä Liettuan tasavallan välinen assosiaatio,

ASSOSIAATIONEUVOSTON PÄÄTÖS N:o 4/98,

tehty 22 päivänä joulukuuta 1998,

Liettuan osallistumista yhteisön kulttuurialan ohjelmiin koskevista ehdoista ja edellytyksistä (1999/116/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Liettuan tasavallan välisestä assosiaatiosta tehdyn Eurooppa-sopimuksen (1),

sekä katsoo, että

Eurooppa-sopimuksen 110 artiklan mukaisesti Liettua voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin muun muassa kulttuurialalla, ja Eurooppa-sopimuksen 110 artiklan mukaisesti assosiaationeuvosto päättää niistä ehdoista, joilla Liettua osallistuu kyseiseen toimintaan,

ON PÄÄTTÄNYT SEURAAVAA:

1 artikla

Liettua osallistuu Euroopan yhteisön Kaleidoskooppi- ja Rafael-ohjelmiin ehdoin ja edellytyksin, jotka vahvistetaan tämän päätöksen erottamattoman osan muodostavissa liitteissä I ja II.

2 artikla

Tätä päätöstä sovelletaan ohjelmien koko keston ajan.

3 artikla

Tämä päätös tulee voimaan sitä päivää seuraavan kuukauden ensimmäisenä päivänä, jona se tehdään.

Tehty Brysselissä 22 päivänä joulukuuta 1998.

Assosiaationeuvoston puolesta

W. SCHÜSSEL

Puheenjohtaja

(1) EYVL L 51, 20.2.1998, s. 3.

LIITE I

LIETTUAN TASAVALLAN OSALLISTUMISTA KALEIDOSKOOPPI- JA RAFAEL-OHJELMIIN KOSKEVAT EHDOT JA EDELLYTYKSET

1. Liettua osallistuu, jollei tässä päätöksessä toisin säädetä, kaikkiin Kaleidoskooppi- ja Rafael-ohjelmiin, jäljempänä `ohjelmat`, sisältyviin toimiin niiden tavoitteiden, perusteiden, menettelytapojen ja määräaikojen mukaisesti, joista säädetään taide- ja kulttuuritoimintaa koskevasta Euroopan laajuisesta tukiohjelmasta, jäljempänä `Kaleidoskooppi`, 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1) sekä kulttuuriperintöä koskevasta yhteisön toimintaohjelmasta, jäljempänä `Rafael`, 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (2).

2. Vaatimukset täyttäviin liettualaisiin laitoksiin, järjestöihin ja henkilöihin sovelletaan samoja hakemusten jättämistä, arviointia ja valintaa koskevia ehtoja ja edellytyksiä kuin vaatimukset täyttäviin yhteisön laitoksiin, järjestöihin ja henkilöihin.

3. Ohjelmien yhteisöllisen ulottuvuuden varmistamiseksi Liettuan ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelmien täytäntöönpanon yhteydessä ottaen huomioon toimien luonne, yksittäisen hankkeen osanottajien määrä ja toimintaan osallistuvien maiden määrä.

4. Liettua suorittaa vuosittain Euroopan yhteisöjen yleiseen talousarvioon osuuden, jonka tarkoituksena on kattaa sen osallistumisesta ohjelmiin aiheutuvat kustannukset (katso liite II). Assosiaatiokomitealla on oikeus tarvittaessa tarkistaa tätä rahoitusosuutta.

5. Yhteisön jäsenvaltiot ja Liettua tekevät voimassa olevien säännösten puitteissa kaikkensa helpottaakseen tämän päätöksen soveltamisalaan kuuluvaan toimintaan osallistuvien vaatimukset täyttävien henkilöiden vapaata liikkuvuutta ja oleskelua Liettuassa ja yhteisön jäsenvaltioissa.

6. Liettua ja Euroopan yhteisöjen komissio valvovat kumppanuuden perusteella jatkuvasti Liettuan osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja arvioida ohjelmia Kaleidoskoopista ja Rafaelista tehtyjen päätösten (vastaavasti 8 ja 10 artikla) nojalla. Liettua toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Liettua kutsutaan kaikkia tämän päätöksen täytäntöönpanoa koskevista kysymyksistä järjestettyihin yhteensovittamista käsitteleviin kokouksiin ennen ohjelmakomiteoiden säännöllisiä kokouksia, sanotun kuitenkaan rajoittamatta Kaleidoskooppia koskevan päätöksen 5 artiklassa ja Rafaelia koskevan päätöksen 7 artiklassa tarkoitettujen menettelyjen noudattamista. Komissio ilmoittaa Liettualle näiden säännöllisten kokousten tulokset.

8. Ohjelmia koskevissa hakumenettelyissä, sopimuksissa, kertomuksissa ja muissa hallinnollisissa järjestelyissä käytetään jotakin yhteisön virallisista kielistä.

(1) EYVL L 99, 20.4.1996, s. 20.

(2) EYVL L 305, 8.11.1997, s. 31.

LIITE II

LIETTUAN TASAVALLAN RAHOITUSOSUUS KALEIDOSKOOPISTA JA RAFAELISTA

1. Liettuan rahoitusosuus kattaa:

- ohjelmista liettualaisille osallistujille suoritettavat avustukset tai muun rahoitustuen,

- Euroopan yhteisöjen komissiolle Liettuan ohjelmiin osallistumisesta aiheutuvat hallinnolliset lisäkustannukset.

2. Ohjelmista liettualaisille edunsaajille maksettujen avustusten tai muun rahoitustuen yhteismäärä ei minkään varainhoitovuoden aikana saa ylittää Liettuan rahoitusosuutta vähennettynä hallinnollisilla lisäkustannuksilla.

Jos Liettuan Euroopan yhteisöjen yleiseen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin liettualaisten edunsaajien ohjelmista saamien avustusten ja muun rahoitustuen yhteismäärä, komissio siirtää ylijäämän seuraavaan talousarvioon ja vähentää vastaavan määrän Liettuan seuraavan vuoden rahoitusosuudesta. Jos tällaista ylijäämää on jäljellä ohjelmien päättyessä, sitä vastaava määrä palautetaan Liettualle.

3. Kaleidoskooppi

Liettuan vuotuinen rahoitusosuus on 20 056 ecua vuodesta 1998. Tästä määrästä 1 312 ecua käytetään kattamaan Liettuan ohjelmaan osallistumisesta komissiolle aiheutuvat hallinnolliset lisäkustannukset.

4. Rafael

Liettuan vuotuinen rahoitusosuus on 24 614 ecua vuodesta 1998. Tästä määrästä 1 610 ecua käytetään kattamaan Liettuan ohjelmaan osallistumisesta komissiolle aiheutuvat hallinnolliset lisäkustannukset.

5. Yhteisöjen yleiseen talousarvioon sovellettavaa varainhoitoasetusta sovelletaan myös Liettuan rahoitusosuuden hallintoon.

Tämän päätöksen tultua voimaan ja kunkin vuoden alussa komissio lähettää Liettualle pyynnön maksaa sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina ja maksetaan komission ecumääräiselle pankkitilille.

Liettua maksaa tämän päätöksen mukaisen osuutensa vuotuisista kustannuksista maksupyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Liettua maksaa viivästyskorkoa maksamattomasta määrästä eräpäivästä lähtien. Viivästyskorko on sama kuin Euroopan raha-asiain yhteistyörahaston (ERYR) eräpäivän kuukautena ecumääräisiin toimiinsa soveltama korko korotettuna 1,5 prosenttiyksiköllä.

6. Liettua maksaa edellä 3 ja 4 kohdassa tarkoitetut hallinnolliset lisäkustannukset kansallisesta talousarviostaan.

7. Liettua maksaa 10 prosenttia, 30 prosenttia ja 50 prosenttia jäljellä olevista osallistumiskustannuksistaan kansallisesta talousarviostaan vuosina 1998, 1999 ja 2000 vastaavasti.

Jollei tavanomaisista Phare-ohjelmointimenettelyistä muuta johdu, loput 90 prosenttia, 70 prosenttia ja 50 prosenttia maksetaan Liettualle tulevista vuotuisista Phare-määrärahoista vuosina 1998, 1999 ja 2000 vastaavasti, jos kyseiset budjettivarat ovat käytettävissä.